**Câteva moduri prin care ne poți susține sau prin care poți deveni parte din echipă:**

1. **Dacă ești cercetător acreditat în cadrul C.N.S.A.S.,** poți contribui cu documente de arhivă sau ne poți indica dosare studiate care converg cu tema poeților și a poeziei de detenție (poezii confiscate, poezii corp-delict, nume de condamnați cu preocupări poetice în detenție, sau pur și simplu de rezistență intelectuală).
2. **Dacă ești un pasionat al scrisului îngrijit**, și ai atenție la detalii, avem nevoie de tine pentru transcrierea de materiale audio-video sau fotocopiate. Știi să scrii cu diacritice și punctuație fără reproș? Atunci îți poți sufleca mâinile pentru transcrierea de documente inedite sau de înregistrări media, astfel încât aceste materiale să poată fi citite ușor de un număr cât mai mare de oameni. Ținta noastră nu este „cantitativă”, ci urmărim să facem o treabă „ca la carte”.
3. **Dacă ești programator de profesie**, și stăpânești bine unul sau mai multe dintre limbajele/frame-work-urile PHP, MySQL, HTML + CSS, atunci îți urăm *Welcome to the club*! Poate te întrebi ce mare lucru ar mai fi de făcut la acest proiect, ținând cont că deja este finalizat iar pentru întreținerea lui există deja o echipă de programatori. Ei bine, explicația este că în spatele acestui proiect lucrăm la unul de anvergură națională, din care poetiiinchisorilor.ro reprezintă doar o parte. În plus, fiecare programator lucrează pro-bono și este nevoit să rupă din timpul său de familie, timp care de cele mai multe ori este extrem de limitat. Prin urmare, orice linie de cod sau funcție în plus nu strică, ci din contră, constituie o cărămidă în plus la *Rețeaua Online a Memoriei Anticomuniste* (R.O.M.A.), pentru că despre asta este vorba. Rețeaua se constituie dintr-o o suită de platforme educaționale, cu o abordare multidisciplinară, dar în principal istorică, arhivistică și memorială. Din punct de vedere tehnic, rețeaua este gândită cu un back-end care deservește mai multe front-end-uri, iar partea de administrare este deja implementată în cea mai mare parte. Conținutul și prezentarea vrem să le facem excepționale, demne de moștenirea morală a eroilor și martirilor anticomuniști. Și, fără modestie, considerăm că ceea ce am reușit până acum demonstrează că putem. Dar pentru un vis mare, ne trebuie și o echipă pe măsură. Nu avem alte resurse decât timpul, efortul și priceperea noastră.
4. **Dacă ești urmaș de fost deținut politic**, crede-ne pe cuvânt că arhiva de familie a înaintașului tău întemnițat constituie o adevărată comoară din punct de vedere documentar și memorial. Câteva fotografii scanate și câteva informații biografice esențiale, pe care nu le putem găsim nicăieri în altă parte, pot scoate din „anonimat” sau uitare o poveste de viață din care cu siguranță avem cu toții ceva de învățat.
5. **Dacă portofelul și inima îți permit „bănuțul văduvei”,** nu ezita să ne susții financiar.Vreme de câțiva ani am suportat costuri considerabile pentru constituirea unei arhive decente de cărți de memorialistică și istorie contemporană, dar mai ales de dosare digitalizate din arhiva fostei Securități. În total, sute de mii de pagini. S-au poate milioane. Aceasta este baza noastră documentară cu ajutorul căreia am reușit să dăm „viață” acestui proiect, și care urmează să fie valorificată în continuare. De asemenea, costurile de *web-hosting* le suportăm fără să transpirăm deocamdată. Dar ca să putem oferi în continuare informații inedite ne trebuie resurse financiare pentru obținerea de documentele digitalizate din arhiva C.N.S.A.S.. Munca de documentare și sintetizare o facem noi, muncă care ia zeci de ore numai pentru a selecta dosarele valoroase din punct de vedere documentar, în vederea digitalizării. Însă digitalizarea costă, în prezent aplicându-se tariful de 0,2 lei pe pagină. Deși nu pare mult la prima vedere, atunci când te gândești că un singur dosar poate avea în medie 250-300 de file (sau 300-400 de pagini de interes), realizezi că și costurile cresc pe măsură. Și fiecare fost deținut politic are întocmite cel puțin 2, 3, 4 dosare pe numele său. Pe toate cele relevante vrem să le scoatem din „anonimat”, astfel încât să redăm prezentului și posterității povestea și chipul victimelor, iar în subsidiar să le deconspirăm călăii, fie ei anchetatori, procurori sau judecători.
6. **Dacă nu ne poți sprijini prin nici unul din mijloacele de mai sus, nu strică niciodată o idee bună, o critică argumentată, o încurajare sau... o simplă rugăciune.**